b'\n_START_ARTICLE_\nEl-Lahun\n_START_SECTION_\nOpis\n_START_PARAGRAPH_\nPiramida Senusreta II. je zgrajena podobno kot piramide drugih vladarjev iz Dvanajste dinastije. Zgrajena je na skalnem izdanku, zato njeno jedro ni v celoti iz blatnih zidakov, ampak so z njimi zapolnjene samo praznine med  skalami. Nenavadno je, da je piramidni tempelj vzhodno od nje, vhod vanjo pa na jugu in ne na severu, kot obi\xc4\x8dajno. _NEWLINE_Severno od piramide je osem kamnitih blokov, ki naj bi verjetno slu\xc5\xbeili kot mastabe za pokop osebja, povezanega z dvorom. Severno od piramide je tudi manj\xc5\xa1a kralji\xc4\x8dina ali pomo\xc5\xbena piramida._NEWLINE_Najve\xc4\x8dja zanimivost najdi\xc5\xa1\xc4\x8da je, da je bila na tem mestu sprva vas delavcev, ki so gradili piramido, in nato slu\xc5\xbeili faraonovemu pogrebnemu kultu. Vas s tradicionalnim imenom Kahun je pribli\xc5\xbeno 800 m od piramide nedale\xc4\x8d od prvih obdelovalnih povr\xc5\xa1in. Arheolo\xc5\xa1ke raziskave so dokazale, da so Egip\xc4\x8dani poznali pravi obok. Vas kot taka je bila prav zaradi arheolo\xc5\xa1kih raziskav tako uni\xc4\x8dena, da od nje ni ostalo skoraj ni\xc4\x8d._NEWLINE_Vas je izkopaval angle\xc5\xa1ki egiptolog Flinders Petrie v letih 1888-1890 in ponovno leta 1914. Vas je bila velika in kakovostno zgrajena. V hi\xc5\xa1ah so odkrili nekaj predmetov za vsakdanjo rabo in orodja, kar morda ka\xc5\xbee, da so [graditelji] vas zapustili nenapovedano in hitro._NEWLINE_Med najdbami so bile tudi lesene \xc5\xa1katle,  zakopane pod tlemi mnogo hi\xc5\xa1. V njih so odkrili okostnjake dojen\xc4\x8dkov, v\xc4\x8dasih dva ali tri v eni \xc5\xa1katli. Ob smrti so bili stari nekaj mesecev. Njihove posmrtne ostanke so pokopali v pu\xc5\xa1\xc4\x8davi. _NEWLINE_Med najdbami je bil Kahunski papirus s pravni\xc5\xa1kimi in medicinskimi besedili, sestavljen iz pribli\xc5\xbeno tiso\xc4\x8d fragmentov. Med ponovnimi izkopavanji, ki so jih leta 2009 opravili egiptovski arheologi, so odkrili skrivali\xc5\xa1\xc4\x8de mumij iz faraonskega obdobja. Mumije so bile v \xc5\xbeivahno pobarvanih lesenih krstah._NEWLINE_Najdi\xc5\xa1\xc4\x8de je bilo naseljeno do pozne Trinajste dinastije in ponovno v Novem kraljestvu, ko so bila na tem obmo\xc4\x8dju opravljena obse\xc5\xbena melioracijska dela.\n_START_SECTION_\nNa\xc4\x8drt mesta\n_START_PARAGRAPH_\nMesto je bilo pravokotne oblike. Na treh straneh je imelo obzidje iz blatnih zidakov. \xc4\x8cetrti del obzidja se je morda podrl in ga je odplavila voda med  letnimi poplavami Nila. Znotraj obzidja je bil  \xc5\xa1e en zid, tako visok in mo\xc4\x8dan kot zunanji, ki je spodnjo tretjino mesta delil od gornjih dveh. V spodnji tretjini so bile majhne enoprostorske vrstne hi\xc5\xa1e, v katerih so verjetno prebivali delavci, v gornjem delu mesta pa vile z ve\xc4\x8d prostori, ki so verjetno pripadale eliti. Hi\xc5\xa1e so merile od 120 m\xc2\xb2 v spodnjem delu do 2.500 m\xc2\xb2 v gornjem delu mesta.  _NEWLINE_Posebnost mesta je tako imenovana akropola. Podstavki stebrov ka\xc5\xbeejo, da je bila pomembna zgradba, morda faraonova rezidenca, ko je pri\xc5\xa1el nadzirat gradbena dela. Zdi se, da je bila zgradba izven uporabe in zapu\xc5\xa1\xc4\x8dena \xc5\xbee pred opustitvijo mesta. _NEWLINE_Zapisi na stelah in papirusih ka\xc5\xbeejo, da je bilo v obdobju Dvanajste dinastije na gradbi\xc5\xa1\xc4\x8du veliko semitskih su\xc5\xbenjev, verjetno vojnih ujetnikov ali imigrantov. Zanimivo je, da so bile nekatere vile zgrajene iz slojev blatnih zidakov, lo\xc4\x8denih z rogoznico. Tak\xc5\xa1na gradnja je bila zna\xc4\x8dilna za Mezopotamijo. Pokopavanje v bivalnih prostorih je bilo zna\xc4\x8dilno za Ur, kar morda ka\xc5\xbee, da so v spodnjem delu mesta prebivali semitski (azijski) su\xc5\xbenji, ki jim njihovi nadzorniki niso zaupali.\n_START_SECTION_\nNajdbe\n_START_PARAGRAPH_\nEgiptovski Vrhovni svet za starine je 26. aprila 2009 objavil, da so v bli\xc5\xbeini Lahunske piramide odkrili deponijo mumij iz faraonskih \xc4\x8dasov v \xc5\xbeivo poslikanih lesenih krstah. Krste s prizori iz \xc5\xbeivljenja pokojnih so bile poslikane v \xc5\xbeivih odtenkih zelene, rde\xc4\x8de in bele barve. Arheologi so odkrili na desetine mumij, od katerih jih je bilo trideset zelo dobro ohranjenih in popisanih z molitvami za pomo\xc4\x8d umrlim v zagrobnem \xc5\xbeivljenju. Najdi\xc5\xa1\xc4\x8de, ki je bilo neko\xc4\x8d obzidano z belimi apnen\xc4\x8dastimi plo\xc5\xa1\xc4\x8dami, bi lahko bilo ve\xc4\x8d  tiso\xc4\x8de let starej\xc5\xa1e, kot se je sprva domnevalo. _NEWLINE_Egiptovski Vrhovni svet za starine je 23. maja 2010 objavil, da so v okolici Lahuna odkrili \xc5\xa1e 57 staroegip\xc4\x8danskih grobnic. V ve\xc4\x8dini grobnic so na\xc5\xa1li pisano pobarvane lesene sarkofage z mumijami. Nekaj grobnic je bilo iz Prve in Druge egip\xc4\x8danske dinastije iz obdobja okoli 2750 pr. n. \xc5\xa1t. Nekateri napisi so bili \xc5\xbee takrat napisani za pomo\xc4\x8d umrlemu pri potovanju v zagrobno \xc5\xbeivljenje. _NEWLINE_Dvanajst grobnic je bilo iz Osemnajste dinastije, ki je vladala v 2. tiso\xc4\x8dletju pr. n. \xc5\xa1t.  Mumije iz Osemnajste dinastije so bile zavite v platno, okra\xc5\xa1eno z verskimi besedili iz Knjige mrtvih in podobami bogov._NEWLINE_Ena od najstarej\xc5\xa1ih grobnic je bila skoraj popolnoma nedotaknjena, z vso pogrebno opremo in lesenim sarkofagom z mumijo, povito s platnenimi trakovi._NEWLINE_V 31 grobnicah iz obdobja okoli 2030-1840 pr. n. \xc5\xa1t., se pravi iz Srednjega kraljestva, so arheologi odkrili podobe egip\xc4\x8danskih bogov, med njimi Hora, Amona, Hator in Hnuma.'